कन्हैया सिंह
आजमगढ़ जनपद का धरवारा गाँव! 1 अगस्त 1935 को यहीं डॉ.कन्हैया सिंह जी का जन्म एक सामान्य कृषक परिवार में हुआ था |  खेती-गिरस्ती करते हुए मिडिल तक की पढ़ाई गाँव से ही पूरी करके इन्होंने आगे की पढ़ाई के लिए आजमगढ़ नगर के एस॰के॰पी॰ इण्टर कॉलेज में दाखिला ले लिया था और वहीं से इण्टरमीडिएट उत्तीर्ण किया। स्नातक के लिए इन्होंने शिबली नेशनल कॉलेज में दाखिला लिया। वहीं छात्रसंघ के अध्यक्ष चुने गये। आगे की शिक्षा के लिए इलाहाबाद विश्वविद्यालय के हिन्दी विभाग में दाखिला लिया और सम्मानित अंकों के साथ योग्यता क्रम में पाँचवें स्थान के साथ स्नातकोत्तर की उपाधि प्राप्त की। इलाहाबाद विश्वविद्यालय से ही लॉ करते हुए इन्होंने विधि संकाय में प्रथम स्थान प्राप्त किया।
आगे शोध के लिए गोरखपुर विश्वविद्यालय, हिन्दी विभाग के पूर्व-अध्यक्ष और हिन्दी के यशस्वी विद्वान गोपीनाथ तिवारी के निर्देशन में इन्होंने ‘हिन्दी सूफीकाव्य में हिन्दू संस्कृति’ विषय पर शोध की उपाधि प्राप्त की।
डॉ॰ कन्हैया सिंह जी को वीर बहादुर सिंह पूर्वाञ्चल विश्वविद्यालय के प्रथम डी॰ लिट् है। इनकी मेधा और प्रतिभा के कारण विद्यार्थी जीवन की अलग-अलग कक्षाओं में चांसलर मेडल, लैम्स्डर्न गोल्ड मेडल, रामादेवी गोल्ड मेडल, राजा राममोहन डे गोल्ड मेडल तथा सर् हेनरी रिचर्ड गोल्ड मेडल से इन्हें अलंकृत किया गया।
डॉ॰ कन्हैया सिंह जी ने सन् 1960 में शिक्षा पूर्ण करने के पश्चात आजमगढ़ के दीवानी न्यायालय में वकालत से अपने जीवन के दूसरे चरण की शुरुआत की। उसके बाद सन् 1961 से सन् 1962 तक जौनपुर के प्रतिष्ठित तिलकधारी महाविद्यालय में विधि-प्रवक्ता के रूप में कार्य करते रहे। सन् 1962 में आजमगढ़ के दयानन्द स्नातकोत्तर महाविद्यालय में हिंदी प्रवक्ता के रूप में आ गये। इसी बीच में आगरा विश्वविद्यालय के ‘कन्हैयालाल माणिकलाल मुंशी हिन्दी तथा भाषा विज्ञान विद्यापीठ’ में प्रवक्ता के रूप में, भटौली बाज़ार महाविद्यालय, गोरखपुर में प्राचार्य के रूप में तथा डी॰ए॰वी॰पी॰जी॰ कॉलेज के हिन्दी विभाग में रीडर-अध्यक्ष के रूप में डॉ॰ कन्हैया सिंह जी ने लम्बी सेवा दी।
1997 से 2001 तक वह उत्तर प्रदेश भाषा संस्थान के कार्यकारी अध्यक्ष भी रहे ।
डॉ॰ कन्हैया सिंह जी का व्यक्तित्व बहुआयामी है। अकादमिक जगत में सक्रिय रहने के साथ ही वह सामाजिक क्षेत्र में भी पूर्ण सहभागिता करते रहे। एस॰के॰पी॰ इण्टर कॉलेज में अध्ययन के दौरान ही डॉ. कन्हैया सिंह जी राष्ट्रीय स्वयंसेवक संघ के संपर्क में आए। राष्ट्रीय स्वयंसेवक संघ के संपर्क में आकर उन्हें समाज जीवन में सक्रिय सहभागिता करने की प्रेरणा मिली। उन्होंने संघ के सामान्य स्वयंसेवक से लेकर शाखा कार्यवाह, विभाग कार्यवाह (आजमगढ़, मऊ, बलिया और गाजीपुर) तथा अन्य कई महत्त्वपूर्ण दायित्त्वों का निर्वहन करते हुए महज 36 वर्ष की युवा अवस्था में ही आजमगढ़ नगर पालिका के निर्विरोध अध्यक्ष चुने गये। सन् 1975 में जब देश में आपातकाल लगा तो पूरे आपातकाल तक डॉ॰ कन्हैया सिंह जी मीसा और फिर डी.आई.आर. बन्दी रहते हुए आजमगढ़ और नैनी सेंट्रल जेल (प्रयागराज) में रहे। अखिल भारतीय साहित्य परिषद, नई दिल्ली के राष्ट्रीय महामंत्री और राष्ट्रीय अध्यक्ष के पद को सुशोभित करते हुए वर्तमान में साहित्य परिषद के राष्ट्रीय संरक्षक का दायित्व निर्वहन कर रहे हैं।
डॉ॰ कन्हैया सिंह जी ने हिन्दी जगत के ख्यातिलब्ध साहित्यकार के रूप में अपना स्थान बनाया। 40 से अधिक पुस्तकों के रचयिता कन्हैया सिंह जी हिन्दी के वरिष्ठ आलोचकों में से एक हैं। पाठ-सम्पादन जैसी विलुप्तप्राय विधा के एक मात्र अधिकारी विद्वान के रूप में आपकी ख्याति पूरे हिन्दी जगत में है। इस विधा की ‘हिन्दी पाठानुसन्धान’ और ‘पाठ-सम्पादन के सिद्धान्त’ इनकी अत्यन्त प्रतिष्ठित कृतियाँ हैं। हिन्दी साहित्य के मध्यकाल और खासकर सूफ़ी साहित्य पर इन्होंने बहुत ही महत्त्वपूर्ण कार्य किया है। डॉ. कन्हैया सिंह जी की गम्भीर आलोचनात्मक दृष्टि सूफ़ी कवियों की सैद्धान्तिकी और उनके दर्शन पर भी पड़ी। सम्पूर्ण हिन्दी सूफ़ीकाव्य पर किस प्रकार से हिन्दू संस्कृति का प्रभाव पड़ा, इसपर विशेष महत्त्व का कार्य करते हुए डॉ. कन्हैया सिंह ने जायसी और सूफ़ीकाव्य के अध्ययन को एक नई दिशा दी। इन्होंने जायसीकृत ‘पद्मावत’ का नए पाठ और नयी व्याख्या के साथ ‘पदुमावति’ नाम से सम्पादन किया। यह पुस्तक हिन्दी साहित्य के विद्यार्थियों और अध्येताओं के लिए अत्यन्त उपयोगी साबित हुई। भाषा-विज्ञान जैसे जटिल विषय पर भी डॉ. कन्हैया सिंह जी ने अपनी लेखनी चलायी। इस विषय पर आपकी ‘हिन्दी भाषा’, ‘हिन्दी भाषा, साहित्य और लिपि’, ‘मध्यकालीन अवधी का विकास’ और ‘काव्याङ्ग-कौमुदी’ जैसी पुस्तकें विशेष उल्लेखनीय हैं। आलोचना की स्वतन्त्र पुस्तकों में ‘आलोचना के प्रत्यय : इतिहास और विमर्श’, ‘गोरखनाथ : जीवन और दर्शन’, ‘राहुल सांकृत्यायन’, ‘महाकवि अयोध्या सिंह उपाध्याय ‘हरिऔध’, ‘साहित्य और संस्कृति’, ‘पूर्वी उत्तर प्रदेश के संत कवि’ भी हिन्दी जगत में चर्चित और महत्त्वपूर्ण पुस्तकें हैं।
आपातकालीन जेल के संस्मरण ‘अँधेरे के अध्याय’, ‘संस्मरणों का आलोक’, ललित निबन्ध संग्रह ‘वेदना के संवाद’, निबन्ध संग्रह ‘साहित्यिक निबन्ध’, कहानी संग्रह ‘पत्थर की मुस्कान’, यात्रा-वृत्त ‘दक्षिणाञ्चल दर्शन’ नाटक ‘मीना बाज़ार का अन्त’ भी इनकी अपने ढंग की अनूठी कृतियाँ हैं। उत्तर प्रदेश और खास तौर पर पूर्वी उत्तर प्रदेश की, 1857 के स्वतन्त्रता संग्राम में भूमिका को लेकर इन्होंने एक महत्त्वपूर्ण पुस्तक ‘1857 का स्वतंत्रता संग्राम’, ‘वीर कुँवर सिंह’‘वीर कुँवर सिंह’ लिखी। इसके अतिरिक्त इन्होंने ‘आचार्य रामचन्द्र शुक्ल’, ‘राहुल सांकृत्यायन : समग्र अनुशीलन’, ‘रामचरित उपाध्याय ग्रंथावली’ आदि अत्यन्त महत्त्वपूर्ण पुस्तकों का सम्पादन भी किया।
डॉ. कन्हैया सिंह जी के इन्हीं साहित्यिक अवदानों के लिए उन्हें हिन्दी साहित्य सम्मेलन, प्रयाग का ‘साहित्य महोपाद्याय’, केन्द्रीय हिन्दी संस्थान, आगरा का ‘सुब्रह्णण्यम भारती’ सम्मान, उत्तर प्रदेश हिन्दी संस्थान लखनऊ का ‘साहित्य-भूषण’ और ‘पंडित दीनदयाल उपाध्याय साहित्य सम्मान’, गुजरात हिन्दी विद्यापीठ का ‘हिन्दी गरिमा’, भोजपुरी साहित्य परिषद, लखनऊ का ‘भोजपुरी शिरोमणि’, उत्तर भारतीय संघ, मुंबई का ‘गणपति सम्मान’ आदि पुरस्कारों एवं सम्मनों से सम्मानित किया गया है।
जीवन के छियासी वर्ष पूर्ण कर रहे डॉ॰ कन्हैया सिंह जी साहित्यिक और सामाजिक दोनों ही क्षेत्रों में पूर्ण तन्मयता से सक्रिय हैं। देशभर में आयोजित होने वाली हिन्दी की राष्ट्रीय और अंतर्राष्ट्रीय संगोष्ठियों में व्याख्यान और भाषण देने का कार्य अनवरत जारी है। लेखन के क्षेत्र में भी ‘संस्मरणों का आलोक’, ‘आलोचना के प्रत्यय, इतिहास और विमर्श’, ‘गोरखनाथ : जीवन और दर्शन’ इनकी सद्य: प्रकाशित पुस्तकें हैं। वहीं आलोचना की एक पुस्तक ‘आचार्य चन्द्रबली पाण्डेय’ और ‘रामानन्द : जीवन और दर्शन’ प्रकाशनाधीन है। छियासी वर्षीय नौजवान डॉ. कन्हैया सिंह जी आज भी अपने हिमाद्रि (राहुल नगर, आजमगढ़ वाला आवास) में कुछ-न-कुछ लिखते-पढ़ते ही मिलेंगे। आजकल एक संस्मरण की पुस्तक ‘जन्म भूमि मम् परम सुहान’ और ‘आत्मकथा’ लिख रहे हैं। (डॉ. विनम्र सेन सिंह)